Daar is baie maniere waarop die grond se kragdadigheid ten toon gestel word, maar die bekendste is sekerlik die intieme verhouding wat tussen verskillende gronde en plante of plantgemeenskappe ontstaan. Die grond laat die plante gedy en groei tot 'n sekere hoogte of stadium - maar dit is altyd 'n proses van gee en neem - die plante kan steeds weer vir die grond diensbaar word nadat hulle die volwasse stadium bereik het.
Wanneer die mens dan met hierdie verhoudings inmeng, deur byvoorbeeld die plante te verwyder, rig dit altyd oneindige skade aan die grond aan. Die meeste gronde is egter geduldig en vergewensgesind en as hulle met 'n bietjie respek behandel word, sal hulle 'n tipe vennootskap sluit met enige plante - selfs die wat die mens aan hulle afdwing.